KYK: Kaal man op N2 laat verkeerspolisie bontstaan | Netwerk24
KYK: Kaal man op N2 laat verkeerspolisie bontstaan
Deur Cara-Lee Dorfling 09 Oktober 2019 16:16
'n Video van 'n man wat sonder 'n draad klere tussen loeiende verkeerspolisievoertuie hardloop, het opslae op sosiale media gemaak.
Verkeersbeamptes het die N2 naby Kinkelbos, net buite Port Elizabeth, gepatrolleer toe hulle die man opmerk.
Met die eerste oogopslag lyk dit asof die man, wat op sy gemak draf, deur verkeerspolisiebeamptes vergesel word, maar dit word gou duidelik dat hulle hom probeer voorkeer.
Terwyl twee beamptes hom omsingel, maak die man 'n systap wat een van die beamptes oor sy eie voete laat val en met die grond kennis maak.
Die man wat die petalje uit sy motor afneem, sê herhaaldelik in Xhosa: "Ek het nog nooit so iets gesien nie," en "jô, hy is moeilik".
Op sosiale media het mense gevra of Adam en Eva 'n resies hou, terwyl ander sê dié man is Hugo wat vir Martie weghardloop.
Volgens Unathi Binqose, woordvoerder van die departement van vervoer, is die man aangekeer en na 'n hospitaal in Port Elizabeth geneem.
Kol. Priscilla Naidu, polisiewoordvoerder, het by navraag gesê verkeerspolisie het die man op 1 Oktober aan die Kinkelbos-polisie oorhandig wat die man op hul beurt aan die polisie in KwaDwesi oorhandig het omdat hy beweer het dat hy van daar kom.